જનમતનું પરિણામ વિપરિત પણ આવી શક્યું હોત. એમ થયું હોત તો સ્કોટલેન્ડ અલગ થઈ ગયું હોત. ઓલમોસ્ટ પચાસ ટકા જેટલી વસતી નારાજ રહી જાત. તેમને બ્રિટનમાં જ રહેવામાં રસ હતો, પણ ભાવનાત્મક માહોલમાં થયેલા જનમતમાં છૂટાં પડી જવાનો નિર્ણય આવે તે મન મારીને પાળવો પડ્યો હોત. હવે મૂળ વાત પર આવીએ – કેટેલોનિયાની વાત પર. કેટેલોનિયામાં પણ ધારાસભાએ વોટિંગ કર્યું અને તેમાં બહુમતીથી સ્પેનથી છૂટાં પડવાનું પરિણામ આવ્યું. પણ આ રેફરેન્ડમ સ્પેનની કેન્દ્ર સરકારે માન્ય ગણ્યો નહોતો. તેથી કેટેલોનિયાની ધારાસભાને વિખેરી નાખવામાં આવી અને કેન્દ્ર સરકારે શાસનનો હવાલો સંભાળી લીધો છે. સ્કોટલેન્ડમાં જનમત લેવાયો તે નાગરિકોનો લેવાયો હતો અને તેમાં બ્રિટન સરકારની સહમતી હતી, તેથી તેનું પરિણામ માન્ય રખાયું હતું, જ્યારે કેટેલોનિયાના સ્વતંત્રતાની બાબતે સ્પેન સરકારે રેફરેન્ડમ લેવાની મંજૂરી આપી નહોતી.